作者:杜甫
標題:秋行官張望督促東渚耗稻向畢清晨遣女奴阿稽豎子阿段往問
內容:東渚雨今足，佇聞粳稻香。上天無偏頗，蒲稗各自長。人情見非類，田家戒其荒。功夫競搰搰，除草置岸旁。穀者命之本，客居安可忘。青春具所務，勤墾免亂常。吳牛力容易，並驅動莫當。豐苗亦已穊，雲水照方塘。有生固蔓延，靜一資堤防。督領不無人，提攜頗在綱。荊揚風土暖，肅肅候微霜。尚恐主守疏，用心未甚臧。清朝遣婢僕，寄語逾崇岡。西成聚必散，不獨陵我倉。豈要仁裡譽，感此亂世忙。北風吹蒹葭，蟋蟀近中堂。荏苒百工休，鬱紆遲暮傷。